MT Il-Ġurnal Uffiċjali tal-Unjoni Ewropea C 238/9

Rapport Finali tal-Uffiċjal tas-Seduta (1)

AT.39922 — Bearings

2014/C 238/08

Fit-22 ta’ Jannar 2013, il-Kummissjoni Ewropea (“il-Kummissjoni”) nediet proċedimenti skont l-Artikolu 11(6) tar-Regolament (KE) Nru 1/2003 (2) kontra JTEKT Corporation, JTEKT Europe Bearings B.V., Koyo France SA u Koyo Deutschland GmbH (“JTEKT”); NSK Ltd., NSK Europe Ltd. u NSK Deutschland GmbH (“NSK”); Nachi-fujikoshi Corporation u Nachi Europe GmbH (“NFC”); AB SKF u SKF GmbH (“SKF”); INA-Holding Schaeffler GmbH & Co. KG, Schaeffler Holding GmbH & Co. KG, Schaeffler AG, Schaeffler Technologies AG & Co. KG (3) u FAG Kugelfischer GmbH (“Schaeffler”); NTN Corporation, NTN Wälzlager (Europa) GmbH u NTN-SNR Roulements SA (“NTN”) (flimkien “il-Partijiet”).

Wara diskussjonijiet dwar riżolviment u sottomissjonijiet dwar riżolviment skont l-Artikolu 10a(2) tar-Regolament (KE) Nru 773/2004 (4), fil-21 ta’ Jannar 2014, il-Kummissjoni Ewropea adottat Dikjarazzjoni ta’ Oġġezzjonijiet (“DO”) indirizzat lill-partijiet (5), li tiddikjara li kienu pparteċipaw fi ksur uniku u kontinwu tal-Artikolu 101 tat-Trattat dwar il-Funzjonament tal-Unjoni Ewropea u tal-Artikolu 53 tal-Ftehim ŻEE. Id-DO allegat li l-ksur kien jikkonsisti f’koordinazzjoni tal-prezzijiet bejn il-manifatturi tal-berings fil-konfront tal-konsumaturi tal-karozzi, u kien ikopri t-territorju kollu taż-Żona Ekonomika Ewropea (ŻEE).

It-tweġibiet rispettivi tal-partijiet għad-DO kkonfermaw li d-DO indirizzata lilhom kienet tirrifletti l-kontenut tas-sottomissjonijiet tagħhom għar-riżolviment.

Skont l-Artikolu 16 tad-Deċiżjoni 2011/695/UE, jien eżaminajt jekk l-abbozz tad-deċiżjoni jindirizzax biss l-oġġezzjonijiet rigward liema partijiet ingħataw l-opportunità li jesprimu l-fehmiet tagħhom, u jien wasalt għal konklużjoni pożittiva.

Fid-dawl ta’ dak li ntqal hawn fuq, u waqt li tittieħed inkonsiderazzjoni li l-partijiet ma bagħtuli l-ebda talba jew ilment (6), inqis li l-eżerċizzju effettiv tad-drittijiet proċedurali tal-partijiet kollha f’dan il-każ ġie rrispettat.

Brussell, is-17 ta’ Marzu 2014. Wouter WILS

(1) Skont l-Artikoli 16 u 17 tad-Deċiżjoni 2011/695/UE tal-President tal-Kummissjoni Ewropea tat-13 ta’ Ottubru 2011 dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni (ĠU L 275, 20.10.2011, p. 29) (“id-Deċiżjoni 2011/695/UE”).

(2) Ir-Regolament tal-Kunsill (KE) Nru 1/2003 tas-16 ta’ Diċembru 2002 dwar l-implimentazzjoni tar-regoli fuq il-kompetizzjoni mniżżlin fl-Artikoli 81 u 82 tat-Trattat (ĠU L 1, 4.1.2003, p. 1).

(3) Schaeffler Technologies AG & Co. KG ma baqax jeżisti mill-1 ta’ Jannar 2014. Is-suċċessur legali tagħha huwa Schaeffler Technologies GmbH & Co. KG.

(4) Ir-Regolament tal-Kummissjoni (KE) Nru 773/2004 tas-7 ta’ April 2004 dwar it-tmexxija ta’ proċeduri mill-Kummissjoni skont l-Artikolu 81 sa 82 tat-Trattat tal-KE (ĠU L 123, 27.4.2004, p. 18).

(5) Il-Kummissjoni adottat DO indirizzata lil Schaeffler Technologies GmbH & Co. KG fl-20 ta’ Frar 2014.

(6) Skont l-Artikolu 15(2) tad-Deċiżjoni 2011/695/UE, il-partijiet tal-proċedimenti f’każijiet ta’ kartelli li jieħdu sehem f’diskussjonijiet ta’ riżolviment, skont l-Artikolu 10a tar-Regolament (KE) Nru 773/2004 jistgħu jirrikorru għall-uffiċjal tas-seduta fi kwalunkwe stadju tal-proċedura ta’ riżolviment sabiex ikun żgurat il-ħarsien effettiv tad-drittijiet proċedurali tagħhom. Ara wkoll il-paragrafu 18 tal-Avviż tal-Kummissjoni 2008/C 167/01 dwar kif jitmexxew il-proċedimenti ta’ riżolviment bl-għan li jiġu adottati d-Deċiżjonijiet skont l-Artikolu 7 u l-Artikolu 23 tar-Regolament tal-Kunsill (KE) Nru 1/2003 għall-każijiet ta’ kartelli (ĠU C 167, 2.7.2008, p. 1).